ming030890/wiki-yue-high-quality huggingface dataset:
艷芳照相館

艷芳照相館（粵拼：jim6 fong1 ziu3 soeng2 gun2，口語叫艷芳相舖，或者就噉艷芳）係廣州市一間有百年歷史嘅相舖，搬過幾次，而今喺朝天路51號。

歷史
間相舖係1912年兩個三水人黃躍雲、劉昌泉夾份開。最初開喺新民路口一帶（今省財政廳附近），當時廣州數埋都無幾間相舖，由於師傅技術好，好多名人慕名而來，於是艷芳亦留低咗好多珍貴歷史相，當時艷芳嘅名聲亦遠播到香港。《廣州民國日報》1926年2月曾經連續五日刊文贊艷芳相舖。建國之後，廣州有好多間出名嘅相舖，艷芳亦係其中之一，影集體相出名。艷芳1979年引入彩色影相技術，係全國第一間，一開始衹對來自港澳同外國嘅旅客開放，本地人無得用，但係艷芳都經已忙到踢嗮腳。1994年廣州整地鐵1號綫，艷芳搬到光塔路。爾段時間艷芳面對數碼技術衝擊，生意差咗好多。2000年，艷芳轉制並搬到朝天路。而今艷芳做埋數碼攝影，包括影證件相。
艷馬道

艷馬道（英文：Emma Avenue），係香港九龍何文田嘅一條馬路，由梭椏道開始，去到棗梨雅道。
艾亞哥斯

艾亞哥斯（粵拼：ngaai6 aa3 go1 si1，希臘文：Αἴακος），係希臘神話入面嘅英雄，艾亞哥斯族嘅始祖。
藍薊屬

藍薊屬（學名：Echium）係紫草目紫草科嘅一個屬。
藍色飛揚

《藍色飛揚》（英文：Dare for More）係2004年百事可樂嘅廣告主題歌曲。呢首歌係香港音樂人林夕填詞、杜自持作曲，2004年5月31號響新力音樂發行。

背景同發行
MV拍攝地點響約旦傑拉什南面劇場
2004年4月19號，媒體表示郭富城、鄭秀文、周杰倫、蔡依林、陳冠希同埋F4九個百事可樂代言人飛往約旦拍攝全新百事可樂廣告。呢個廣告嘅籌備時間長達10個月，而且以電影手法製作，費用超過港幣1億元；佢哋九個代言人亦喺廣告入面以古裝英雄嘅造型出現。呢首由音樂人林夕填詞、杜自持作曲嘅《藍色飛揚》分別喺香港同臺灣兩地用咗11天時間完成錄製，Rap部分即係由陳奐仁演唱。同年12月17號，百事發行合輯《百事音樂風雲榜》收錄咗周杰倫、蔡依林同F4六人共同演唱嘅版本。

現場表演
2004年5月31號，九個代言人出席香港會議展覽中心所舉辦嘅「百事藍色飛揚IX星匯 Blue Legend首播記者會」，而且喺活動現場演唱《藍色飛揚》。
藍花楹

藍花楹（粵拼：laam4 faa1 jing4；學名：Jacaranda mimosifolia）；第個名係藍霧樹（laam4 mou6 syu6）或巴西紫葳（baa1 sai1 zi2 wai1）或紫雲木（zi2 wan4 muk6）；佢係紫葳科藍花楹屬嘅落葉喬木，原產地喺南美洲嘅加勒比海附近地區。而家喺阿根廷、玻利維亞、巴西同中國嘅廣西、海南、廣東、雲南、福建等地都可以見到佢。呢樖嘢重係一種比較難見到藍色木本花卉植物。

形態
呢樖嘢一般喺夏天同秋天開花，喺好多花開嗰時，成樖嘢都係笪比較靚又清新嘅紫藍色。尤其喺熱帶地區，成日都見到開藍花嘅喬木。

適應環境
佢鍾意喺暖濕有陽光嘅環境入面生，但唔禁（kam1）凍。

用途
藍花楹既可以用嚟做庭院嘅觀景樹，又可以用嚟做木材。

果
莖
喺美國佛羅尼達州嘅藍花楹
喺不丹嘅藍花楹
藍花楹嘅木。
藍花草

藍花草（粵拼：laam4 faa1 cou2；學名：Aphelandra Ruellia）；又叫翠蘆莉（ceoi3 lou4 lei6）；佢係爵床科單藥花屬嘅長年生草本植物，原產地喺墨西哥。呢種植物成日用嚟做花卉嘅盆景植物。
藍芝士

藍芝士係種芝士，將青黴菌加落牛奶或者羊奶發酵整成，有藍色或者綠色嘅斑紋。
藍藥水

藍藥水係種有機三苯甲烷化合物，亦係種紫藍色嘅消毒藥水。由於懷疑有致癌性，加埋紫藍色會令個傷口好顯眼，所以而家已經好少人用。
藍寶石華麗雨林

藍寶石華麗雨林（學名：Poecilotheria metallica）係捕鳥蛛科嘅一種蠄蟧。佢咃個身係金屬藍，個肚有尐好複雜嘅碎形斑紋。佢咃係樹棲嘅，分佈喺印度東南部同斯里蘭卡。最初係喺印度南部嘅一個小鎮發現。
藍寶石蜻蜓

藍寶石蜻蜓（學名：Rhyothemis princeps）係蜻蜓嘅一種物種。
藍尼羅河

藍尼羅河（阿拉伯文：النيل الأزرق‎‎‎，又譯青尼羅河）係非洲一條河，屬尼羅河支流，流經埃塞俄比亞同蘇丹，長1,450公里。
藍山雀

藍山雀（學名：Cyanistes caeruleus），又叫藍冠山雀，係山雀科藍山雀屬下一種雀，主要出現喺歐洲地區。
藍巴勒海峽避風塘

藍巴勒海峽避風塘（英文：Rambler Channel Typhoon Shelter）係香港一避風塘，喺新界葵青區藍巴勒海峽，青衣北橋同青衣南橋靠住葵涌沿岸。避風塘喺1966年起好，而家佔地12.9公頃，只係畀作業船隻用。
維基同享有多媒體嘅嘢：Rambler Channel Typhoon Shelter
藍師

藍師（西班牙文：División Azul），又叫西班牙志願師（西班牙文：División Española de Voluntarios）係二戰嘅德蘇戰爭由西班牙派出嚟幫納粹德國嘅軍隊，專門打蘇聯軍隊。
藍家汶

藍家汶（NAM Carmen，1993年5月15號—），身高1.65米，體重55公斤，係香港游泳運動員。曾經就讀拔萃女書院。曾經得到2007年度香港傑出運動員選舉「最具潛質運動員」獎。

簡歷
2006年，藍家汶以13歲嘅年紀代表中國香港參加2006年亞洲運動會，成為香港代表團最年輕嘅泳手。2010年，再次代表中國香港參加2010年亞洲運動會，出戰800米自由泳、200米蝶泳同400米個人混合泳三項比賽。
藍寶石

藍寶石係一種寶石，亦即係藍色嘅剛玉，多數都係因為有鈦同鐵離子而令佢變成呢隻色。
藍山

藍山係中國湖南永州一個縣，總面積1806平方公里，人口39.4萬。
茶筒

茶筒，筒一種，亦名茶葉筒，用來裝茶葉。茶筒可以用竹造，亦用木造、五金造、漆造。喺日本家居常備，而華人地方多數用茶葉罌，亦即茶罐。類似亦有裝茶葉嘅茶壺。
茶羹

茶羹，羹一種，飲西茶用。因為飲西方飲茶會落奶落糖，要有隻羹攪勻。通常放喺茶碟上，茶杯側邊。
茶羹唔只飲茶用，飲㗎啡都會用。
茶羹亦可做容量單位，1茶羹即係5毫升。
茶羹英文叫tea spoon。
茶花女

《茶花女》（法文：La Dame aux Camélias）係法國作家細仲馬嘅長篇小說，1848年出版。
茶茱萸目

茶茱萸目（粵拼：caa4 zyu1 jyu4 muk6；學名：Icacinales）係被子植物門雙子葉植物綱嘅一個目。
茶芥

茶芥係茶同芥末醬嘅合稱，專指香港一般餐館、酒樓內供應畀客人嘅茶同各種調味品、醬菜、炒花生、小食、濕紙巾等。茶指茶位錢，有啲會視乎客人飲乜茶葉而收錢，有啲就劃一收費。但由於競爭激烈，有酒樓已經唔收茶芥。但係，亦有啲係食店服務員嘅主要收入來源，有啲比主菜更貴。
茶芥紙巾不請自來，佢哋係出外飲茶食飯嘅最低消費額。喺大中華地區亦有呢個現象，唔單止喺香港。
莉莉露絲特普

莉莉露絲特普（Lily-Rose Depp，1999年5月27號—）係美國女演員同模特兒，尊尼特普同雲妮莎巴哈迪個女，2014年出道。
莉莉詹絲

莉莉詹絲（Lily James，1989年4月5號—）係英國女演員，出名演出包括電視劇《唐頓莊園》（英文：Downton Abbey）同電影《仙履奇緣》（英文：Cinderella）。
莉莉歌蓮絲

莉莉歌蓮絲（英文：Lily Collins，1989年3月18號—）係美國嘅女演員、作家同電視主持，喺2002年出道。
莉露露

（日文：リルル，英文：Riruru），係多啦A夢電影《多啦A夢 新・大雄與鐵人兵團 〜振翅吧 天使們〜》同《大雄與鐵人兵團》嘅其中一個主角。佢表面睇上去係一個又靚又可愛嘅女仔，實際上係美卡托比亞星派到地球整基地嘅間諜機械人。佢畀人派到地球之後，識咗大雄佢哋。後嚟佢畀靜香感化，決定棄暗投明，幫大雄消滅鐵人兵團。喺大雄就嚟輸畀鐵人兵團嗰陣，莉露露返到30000年前嘅美卡托比亞改造鐵人兵團嘅祖先「阿姆」同「伊姆」，消滅咗鐵人兵團，亦都犧牲自己最後消失。最後佢喺30000年之後重生變做天使，喺大雄間學校度見返大雄。

背景
莉露露係一個造型同地球女仔一樣嘅機械人。雖然個樣好索，但其實係由機械理想國派到地球引導鐵人兵團侵略地球嘅間諜。佢知道大雄嘅地板釣魚場可以通去鏡世界之後，喺鏡面世界開始起攻擊地球嘅基地。

樣
喺舊版入面，佢有飄逸嘅粉紅頭髮，墨藍色眼，深邃嘅眼珠，兩撇髮絲偏向右眼，頭髮去到腰嗰度。一開始着藍紫色間條衫衣服，淺粉裙，粉紅鞋；後嚟受傷之後着黃領的嘅白衫，黃裙子，白鞋；後嚟因為歷史嘅改變，佢全身變咗淺藍跟住消失；最後變成天使，服裝同開頭一樣。
喺新版入面，佢有飄逸嘅粉紅頭髮，寶藍色嘅眼，頸有個綠色頸圈，左手上臂有個綠環，一開始着白衫同白鞋；後嚟着淺藍衫、深藍褲，繫白色皮帶；受傷之後着靜香嘅淺綠色短袖衫，外面套一件白色吊帶裙，戴綠星頸錬，着粉鞋；最後同樣變做天使，多咗兩對翼。

性格
對自己嘅祖國忠心；一開始冷漠無情，後嚟畀靜香佢哋感化之後變到溫柔善良，最後為咗友情犧牲咗自己。

能力
識飛，戰鬥力強，手指可以發射電磁炮。

經歷
佢原先想喺北極起基地，但係機械人裘多啲組件被大雄同多啦A夢拎走咗，所以靠裘多嘅指示去咗日本搵機械人。後嚟聽到大雄有機械人，於是識咗大雄，喺鏡面世界順利拎返裘多，重攞走咗鏡面世界入口，喺嗰度起基地。
後嚟大雄同多啦A夢發現咗佢嘅陰謀，佢喺追大雄同多啦A夢嗰陣，想擴大鏡面世界嘅出入口，而造成次元大爆炸，佢被埋喺土入面，出唔返現實世界。後嚟當大雄佢哋再次入返鏡面世界嗰陣，莉露露畀靜香救咗，喺同靜香相處嘅過程入面，慢慢受到佢嘅感化，對於祖國嘅征服計畫有咗懷疑，覺得噉樣違背咗原本嘅心意。佢扮瞓着走去同鏡世界嘅鐵人兵團見面，勸佢哋唔好進攻地球，但係失敗咗重畀人捉咗去懲罰，後嚟多啦A夢佢哋救咗佢。
因為佢自己亦唔確定自己嘅諗法，雖然佢認為捉人類做奴隸係唔啱，但係佢始終唔可以同祖國戰鬥，於是喺大家同鐵人兵團作戰嗰陣，佢要求將自己困喺籠入面，但係因為突然嘅一句説話，令靜香諗到可以返返去30000年前嘅美卡托比亞，話畀神知呢啲機械人嘅所作所為，而莉露露亦都支持，後嚟重幫科學家將最早嘅機械人設定做有個識得體諒人嘅心，將咁多人嚟靜香畀佢嘅包容同愛放入部機械人到，最後歷史改變咗，邪惡嘅機械人消失曬，而莉露露亦都唔存在，莉露露握住靜香嘅手，同佢講：「如果有來世，我希望做一個天使機械人」同埋「一定要做好朋友」跟住消失。
不過歷史改變之後，新嘅莉露露喺30000年之後重生，喺故事嘅最後，佢出現喺大雄課室出面，變咗天使喺天度飛，完咗自己嘅心願。
莉雅米雪

莉雅米雪（英文：Lea Michele，1986年8月29號—）係個美國嘅女演員，喺1995年出道。佢比較出名嘅作品有電視劇《吉列合唱團》。
莊

莊家：賭錢活動入面嘅大頭。
莊氏：華人姓氏。
莊 (外文人名)：外文人名，源自英文John嘅粵語譯法。
自然形成嘅村莊、聚落地方。
農場或莊園地方
莉莉絲

莉莉絲（Lilith），又寫做莉莉斯，係猶太教嘅神話人物，係亞當嘅頭一個老婆，後尾離開咗伊甸園。
莉莎畢法露

莉莎畢法露出世(1972-10-20)1972年10月20號 美國康湼狄格州橋港死2013年10月3號(2013-10-03)（40歲） 美國加州三藩市死因自殺遺體發現地 美國加州三藩市職業殘疾藝術家出名原因佢啲作品加入咗娃娃製作，及面料嘅手工、動畫同舞蹈元素。
莉莎畢法露（英文：Lisa Bufano；1972年10月20號—2013年10月3號）係美國嘅殘疾表演藝術家，康湼狄格州橋港人，佢喺1993年因細菌感染擴散而無咗兩隻腳（雙腳低位截肢）同手指公。從2012年開始，佢嘅品加入咗公仔製作、面料做工、動畫同跳舞嘅元素。
2013年10月3號，佢喺美國加州三藩市嘅住所入面自殺死咗，終年41歲。
莉迪芝雅王后

莉迪芝雅王后（西班牙文：Letizia，1972年9月15號—），全名莉迪芝雅·柯蒂斯·奧卡素拉羅（西班牙文：Letizia Ortiz Rocasolano）係現任西班牙國王菲臘六世嘅王后。前身係記者，係西班牙史上第一位平民出身嘅王后。

生平
2003年，當時係王儲嘅菲臘六世同莉迪芝雅第一次出席公開活動
莉迪芝雅王后1972年響阿斯圖里亞斯首府奧維耶多嘅一間療養院出世，老豆Jesús José Ortiz Álvarez係記者，而阿媽María de la Paloma Rocasolano Rodríguez就係護士；莉迪芝雅係屋企大女，下有兩個細妹。後嚟老豆阿媽響1999年離婚，老豆亦再結婚。
阿爺José Luis Ortiz Velasco係一個商業工作人；阿嫲Menchu Álvarez del Valle係阿斯圖里亞斯一位好出名兼老牌嘅播音員，攞過唔少獎。阿公Francisco Julio Rocasolano Camacho係一位的士司機同埋機械維修技工，有法國同奧克人血統；而阿婆Enriqueta Rodriguez Figueredo就係菲律賓同西班牙混血。可以見到，莉迪芝雅有西班牙、法國、奧克同菲律賓血統。
莉迪芝雅先後入讀La Gesta School同埋Ramiro de Maeztu High School。高中畢業之後，佢響馬德里康普頓斯大學攞到新聞系學士學位，之後又響Institute for Studies in Audiovisual Journalism攞到碩士學位。返大學嗰陣，佢曾經響ABC報、La Nueva España（中文：阿斯圖里阿斯嘅日報）同埋埃菲社做嘢。大學畢業後佢去到墨西哥瓜達拉哈拉，曾經響Siglo 21日報做野。不過無耐佢就返到西班牙，又響彭博電視經濟頻道西班牙版同埋CNN+做過野。
1998年，佢同已經拍咗拖十年嘅作家、兼佢嘅高中老師阿隆素·加偉羅（Alonso Guerrero Pérez）結婚，但係結咗婚一年幾就散咗。
2000年，佢轉到西班牙國營頻道做嘢，負責報導二十四個鐘新聞，之後開始響一啲節目上面做主持或者主播。2003年，佢得到咗升職，轉為報導晩間新聞「Telediario 2」，呢個節目係全西班牙收視率最高嘅新聞節目，令到佢開始有名。響任內，佢曾經報道過唔少國際大事，包括2000年美國總統大選、九一一同埋伊拉克戰爭，其中佢仲響九一一現場直播。
2002年，佢識咗當時係王儲嘅嘅菲臘六世，兩個人好快就開始拍拖。2003年11月，王室響萬聖節嗰日宣佈佢哋訂婚嘅消息，震驚西班牙人，因為佢哋完全唔知兩個人嘅情侶關係。菲臘皮以一隻十六克嘅鑽石戒指成功求婚；而莉迪芝雅就送返佢鑲咗藍寶石嘅白金袖扣同埋一本書。
2004年兩個人結婚，響阿爾穆德納教堂搞婚禮，好多名人都有出席。婚後，莉迪芝雅畀人封為「阿斯圖里亞斯親王妃」。佢哋生咗兩個女：大女莉安諾，同埋二女蘇菲亞。
2014年6月19號凌晨0點0分，老公繼位做西班牙國王，係菲臘六世，而莉迪芝雅亦跟住升為王后，係西班牙史上第一位平民出身嘅王后。

軼事
2018年，王室成員同埋前國王兩公婆齊齊出席復活節公開活動，三代同堂。期間，蘇菲亞王后似乎想同兩個孫女莉安諾同蘇菲亞影張相，但係畀莉迪芝雅王后阻止，兩婆媳於是乎就響到爭拗，甚至有少少推撞。大女莉安諾想做「和事佬」但係失敗，搞到菲臘六世要嚟勸交。雖然西班牙國內幾乎一面倒支持蘇菲亞王后；不過莉迪芝雅王后嘅前同事就話，王后無非都係想保護兩個女先至咁做。
許寶強

許寶強係香港學者。
1985年佢喺香港中文大學攞到理學士學位。1995年喺紐約州立大學Binghamton分校攞到博士學位。
著作包括《資本主義不是甚麼》、《回歸人心》、《情感政治》、《缺學無思》、《限富扶貧》等等。
許子萱

許子萱（Cecca Xu，1997年2月14號—）係一位投資銀行分析師、2022年度香港小姐競選嘅亞軍兼「國際親善小姐」得主。

生平
許子萱喺中國大陸嘅廣州出世，12歲同屋企人移居美國，之後喺美國密芝根大學羅斯商學院（中文：羅斯商學院）主修金融和戰略管理，本科畢業之後走咗去做美國投資銀行美林證券（中文：美林證券）金融分析師。
許家印

許家印（1958年10月9號—）係中國大陸企業家、全國政協常委。
喺2021年9月，佢成為香港特別行政區選舉委員會委員（港區全國政協委員）。
許家媛

許家媛（Karen Hui，1990年3月22號—），藝名家媛（Ka Wun），係香港藝人，前香港商業電台DJ，主持節目《我想一個人》。佢而家係自由身電視節目編審，主要幫ViuTV拍節目，亦參與節目主持嘅工作。佢曾創作統籌ViuTV節目《快樂童盟》、《Begin Again異鄉再出道》、《交換旅遊日記》、《Girls' Talk》等等。

簡歷
許家媛喺香港樹仁大學讀新聞與傳播學系，曾經去過now TV做實習，畢業後入香港商業電台做節目助理而正式入行。
許家屯

許家屯（1916年3月10號—2016年6月29號），原名許元文，江蘇如皋人，曾經係中國共產黨黨員，曾任中共江蘇省委第一書記、中共港澳工作委員會書記、新華社香港分社社長（相當於家下香港中聯辦主任）。1990年六四事件後走到美國。

簡歷
1938年4月加入中國共產黨，曾任江蘇省東灌沭中華民族解放先鋒隊組織部部長、中共如西縣委書記、中共泰州縣委書記。1945年，升任為蘇中區第三地方委員會書記。1948年4月，擔任華東野戰軍第十一縱隊第三十三旅副政治委員。1949年3月，為第三野戰軍第二十九軍第八十七師政治委員。
1949年中華人民共和國建立後，任中共福州市委副書記、書記，中共福建省委工業部副部長。1954年10月任中共南京市委書記。1956年3月起任中共江蘇省委常委。1956年7月任中共江蘇省委書記處書記，兼任江蘇省科委主任、中國科學院江蘇分院院長。
1967年1月下放「五七」幹校勞動。1970年12月中共江蘇省委常委、江蘇省革委會副主任。1975年9月任中共江蘇省委書記、江蘇省革委會副主任。1977年2月至1983年3月任中共江蘇省委第一書記，1977年2月至1979年12月任江蘇省革委會主任，1977年12月至1979年7月兼任江蘇省政協主席，1979年12月至1983年4月任江蘇省人大常委會主任。
1983年至1989年，許家屯出任中共港澳工作委員會書記（中共港澳工委書記），新華社香港分社社長（相當於中央政府駐港聯絡辦主任）。
許家屯係中共第十一屆、十二屆中央委員，1985年喺中共全國代表會議上當選為中共中央顧問委員會委員，第四屆、五屆、六屆全國人大代表，第七屆全國人大常委會委員。
1990年4月下旬，許家屯經金堯如安排出走美國。1991年被開除黨籍，並撤銷第七屆全國人大常委會委員職務。
1993年著有《許家屯香港回憶錄》。
2007年7月，許家屯接受香港有線新聞同埋《明報月刊》專訪，佢否認中共保守派對其中嘅賣國指控。佢承認六四事件發生後有富商向佢主動提交一個十幾位港人聯署嘅建議書，以一百億港元租借香港十年，由港人自治。佢當時只係如實向中央反映該建議書，反映前並得到時任中共總書記江澤民點頭默許，並非如官方所指嘅賣國。

出逃原因
1989年春夏之際，大陸發生六四學潮，許家屯默許當時中國政府嘅駐港機構支持學運。1989年5月20號北京宣布戒嚴，中共控制嘅文匯報喺5月21號，以「開天窗」形式發表社論，刊登咗「痛心疾首」四個大字。
六四事件之後，北京方面對支持學潮嘅人員進行清洗，喺海南省長梁湘被免職後許家屯感到受威脅，決定出逃。
2002年《壹周刊》報道指佢孫女許梅喺香港話，董建華曾資過許家屯嘅情婦李海倫、霍英東亦曾經畀出逃嘅許家屯金錢援助。

逝世
2016年6月29號，喺美國洛杉磯屋企逝世，享年100歲。
許家傑

許家傑（Jack Hui，1983年8月16號—）係香港無綫電視藝員。佢喺香港出世，祖籍廣東順德，2009年參加香港先生選舉贏咗冠軍，之後加入無綫電視，主要拍電視劇。
許寶琨

許寶琨（Koh Poh Koon，1972年3月16號—）係星加坡人民行動黨政治人、結直腸外科醫生。2015年9月，佢响宏茂橋集選區第一勻當選國會議員。
許威顯王誕

許威顯王誕，減筆寫做許威顯王𧩙、許威顯王旦，係許威顯王嘅寶誕。寶誕響五月廿九。
許學文

許學文（Frank Hui）係香港電影導演，香港演藝學院導演系畢業，2006年憑短片《枉少年》參加第一屆鮮浪潮短片競賽攞最佳影片，之後憑2016年電影《樹大招風》攞第36屆香港電影金像獎最佳導演。
豬脷

豬脷係豬嘅口腔入面一個肌肉器官，分脷尖、舌體同脷根三部分。脷表面有黏膜，角質化叫舌苔。豬脷係肌肉組織，可而俾人當嘢食。

食
豬脷通常整滷水或者煲湯，過年時「發財好市大利」亦會有豬脷。
豬苗代町

豬苗代町（日文：猪苗代町／いなわしろまち Inawashiro machi */?）係日本福島縣耶麻郡嘅一個町。
豬苗代町境內有日本第四大湖豬苗代湖同日本百大名山之一嘅磐梯山。豬苗代町亦係醫學家野口英世嘅出生地。
豬腰豆屬

豬腰豆屬（Afgekia ），係豆目豆科蝶形花亞科嘅其中一個屬。
豬肋骨

豬肋骨，中式又叫金沙骨，係指豬肉嘅原條肋骨，通常都係燒烤整熟。
豬腳薑

豬腳薑，又叫豬腳薑醋或者薑醋，係廣東嘢食，材料包括薑、甜醋、蛋同豬腳。產後婦女喺屋企坐月會食豬腳薑以滋補強身。而喺彌月宴席上，豬腳薑亦係唔可以缺少嘅菜式。

健康問題
豬腳薑嘅卡路里極高，唔少人誤以為唔食豬腳，淨係食「薑醋」就無問題。但原來大量由豬腳釋出嘅脂肪早已溶喺薑醋入面，淨係豬腳薑醋汁一碗就有399卡路里，豬腳薑豬腳一隻亦有130卡路里。
莎樂阿馬利

莎樂阿馬利係美國屬地美屬處女羣島嘅首府，人口兩萬。
莎珊夢夏雪

莎珊夢夏雪（法文：Chassagne-Montrachet），係法國布爾岡黃金丘嘅其中一個市鎮。
莎草屬

莎草屬（學名：Cyperus）係禾本目莎草科下一個屬，係一年生或多年生草本植物。有約莫700個品種。
莎瑪希恩

莎瑪希恩（英文：Salma Hayek，1966年9月2號—），係美國電影女演員，墨西哥出世，憑住演出2002年電影《筆姬別戀》而出名。
莎樂霍絲

莎樂霍絲 ，係日本嘅一個美國籍女演員。

拍過嘅作品一覽
呢個表唔完整，歡迎加料。
莎羅馬

莎羅馬（馬來話：Saloma，1935年1月22號—1983年4月25號）係馬來西亞馬來族女歌手同演員。佢亦係已故巨星比·南利嘅第三任老婆，有「亞洲瑪麗蓮夢露」嘅美譽。喺1950年代到1980年代備受歡迎。1978年，佢畀馬來西亞政府封為第一位「Biduanita Negara」（國家級歌手）。
1983年4月25號，莎羅馬因由黃疸而引發嘅肝衰竭過身，終年48歲，安葬喺安邦路穆斯林公墓。以佢名字命名嘅莎羅馬行人天橋喺2020年2月5號開放。同年11月26號，佢登上Google塗鴉。
莎結拉

莎結拉（粵拼：saa1 git3 laai1，讀音：[ʃaˈkiɾa isaˈβel meβaˈɾak riˈpol]；西班牙文：Shakira Isabel Mebarak Ripoll，1977年2月2號—）係哥倫比亞拉丁歌手兼舞者、錄音師同編舞佬、模特兒，喺哥倫比亞阿特蘭蒂高省巴蘭結也市出世。1990年出道，初期出西班牙文唱碟，2001年開始喺唱碟加英文歌，逐漸喺世界各地出名。
賓館

賓館，又叫旅舍，係可以短住嘅地方，唔似得酒店咁豪華，而只會有基本住宿設備，規格似宿舍。
賓館除咗接待旅客，亦可以做時鐘酒店。
招待對象係後生仔嘅旅舍叫青年旅舍。
賣嘢

賣嘢（英文：sales / selling），廣東話口語又有講粵拼：seu1，係指將一啲貨品服務送俾客，等啲客肯俾錢自己嘅過程。
專職周圍推銷向人賣嘢嘅人就係 sales 或者 sell 士。
沿街賣嘢，帶住啲貨周圍賣嘢就叫兜售。
賣基情

賣基情、扮基佬都係網絡用語，意思係指男藝人本身嘅性取向係異性戀，但為咗炒作同埋迎合觀眾而特登表現出曖昧行為。都可以係指綜藝、影劇、動漫等作品為咗討好觀眾而特登出現男男曖昧劇情。
而英文類似意思嘅講法有“gay for pay”，係指本身性取向係異性戀嘅影視演員、㚻片演員或男妓，佢哋為咗搵食而特登將自己假扮成基佬。
賜女星

賜女星（Dejopeja），即係小行星184，係太陽系小行星帶嘅一粒小行星，喺1878年2月28號發現。
賞花杏仁露

賞花杏仁露（粵拼：soeng2 faa1 hang6 jan4 lou6），係一個喺香港逃犯條例爭議期間出現嘅潮語，係「上返行人路」（粵拼：soeng5 faan1 hang4 jan4 lou6）嘅諧音。當時香港警察會經常性對記者大叫「上返行人路」，從而就衍生咗賞花杏仁露呢個諧音。

文化影響
網絡歌手晴天林喺2020年1月推出歌曲《賞花杏仁露》，改編謝霆鋒嘅歌曲《非走不可》，諷刺香港警察同黑社會勾結，辱罵前線記者係黑記等執法問題 。
本地金屬樂隊慘慘豬主音阿Bob喺2019年10月宣布推出企劃「六歌仙」入面首張專輯《望月有感》，當中就包括咗一曲賞花杏仁露，MV 亦都諷刺警察執法嘅問題。
有啲黃色經濟圈入面嘅餐廳或者外賣公司，都喺餐廳命名佢哋嘅杏仁露做「賞花杏仁露」。例如喺中共剝奪多名溫和民主派立法會議員資格事件，民主派總辭抗議之後，公民黨嘅譚文豪就開設咗餐廳『一日三餐』，並且義賣咗唔少賞花杏仁露，唔扣除成本全數捐畀612人道支援基金。
賢麗苑

賢麗苑係香港嘅一個居者有其屋屋苑，喺新界葵涌荔景山路180號，一共有2座樓，1991年入伙。呢個屋苑喺居者有其屋第十二期乙開賣，嗰時嘅開賣價介乎港幣$453,800 - $621,000。
賞氏

賞（粵拼：soeng2）係唐人姓氏，喺《百家姓》裏頭排第492位，依家經已冇乜人用。
呢篇賞氏係同姓氏有關嘅楔位文章，重未寫完嘅。麻煩你幫手充實佢。
賢學思政

賢學思政（粵拼：yin4 hok6 si1 jing3，英文：Student Politicism）係香港一個本土派學生組織，喺2020年5月26號成立，2021年9月24號宣佈解散。組織召集人係王逸戰。

歷史
2020年5月26號：賢學思政成立。
2020年10月10號：賢學思政喺香港唔同地方舉辦為期三個星期嘅反送中攝影相展。
2020年11月30號：賢學思政四名成員，包括召集人王逸戰喺「Save12」街站後以「非法集結」罪名被捕。
2020年12月13號：賢學思政幫在囚人士收集獄中物資，一個鐘就收到40袋。
2020年12月29號：賢學思政召開記者會，表示畀國安人員警告違反港區國安法。
2021年9月20號：警務處國家安全處人員以國安法入面「串謀煽動顛覆國家政權罪」，上門拘捕「賢學思政」召集人王逸戰、秘書長陳枳森同前發言人朱慧盈。警方國家安全處高級警司李桂華指出，警方喺拘捕行動入面搜查組織地址同倉庫，檢獲大批街站物品、刊物、傳單、電腦同電話等，亦有送去懲教署所嘅認可物品。李桂華指，「賢學思政」由2020年5月成立，即使《香港國安法》生效後，仍然不斷喺社交平台發表涉及危害國家安全嘅言論，一共擺設41次街站，發放大量煽動仇恨政府，不服從法律同煽動顛覆政權嘅訊息。李桂華舉例，「賢學思政」呼籲公眾唔使用「安心出行」，並使用假資料填寫登記表；又曾經指出「光復香港，時代革命」係民族信念，並非一個口號，又話下一場抗爭可能係戰爭或革命，所以要裝備好心態同技能；又建議其他人習武，當革命來臨時要全民勇武抗爭。另外，李桂華表示，「賢學思政」又指抗爭係對準港共政權同中共政權，明顯係企圖顛覆中國政權。李桂華又表示，「賢學思政」凝聚志同道合人士，喺旺角成立畀追隨者聚腳嘅會址，進行展覽同買賣，亦有系統咁向相同信念嘅在囚人士提供物資。李桂華強調，協助在囚人士係無問題，但係如果有人透過協助在囚人士，招攬追隨者以增加影響力，意圖繼續危害國家安全係有問題。之後，被捕三人曾經申請保釋，但係都被拒絕。
2021年9月22號：警務處國家安全處喺旺角拘捕「賢學思政」發言人黃沅琳，涉嫌違反《香港國安法》嘅第22同23條「串謀煽動他人實施顛覆國家政權」罪。
2021年9月24號：賢學思政發表公告，表示組織已經再無運作空間，宣佈正式解散，遣散所有成員同義工，並停止一切事務。
賣底褲

賣底褲，故名思義即係將啲底褲攞去賣，畀有人話係依家嘅「香港文化」。做嘅原因可以有好多：比較現實嘅就係冇錢、其他就係純粹為興趣、更加有人係用佢嚟做性暗示。無論係港男定港女，都會有啲鍾意賣自己條底褲，有時甚至係即剝即賣，亦有全職嘅生意人，專係賣新嘅底褲。
賣口乖

賣口乖（劉錫祥：maai6 hau2 gwaai1°，亦叫擦鞋、阿諛奉承），講好聽嘅說話去𠱁人，令到人好開心，而呢啲讚人嘅話，未必係眞嘅，亦可能有其他目的，令講嘅人得到好處、利益。
賣口乖同「擦鞋」分別在於賣口乖可以係冇惡意。

阿諛奉承
文雅啲嘅粵語叫奉承或阿諛奉承。阿諛奉承一辭出於《醉醒石》 第八回：「他卻小器易盈，況且是個小人，在人前不過一味阿諛奉承。」
裴殷

裴殷（英文：A.Lin，1988年12月1號—）係香港模特兒、電影演員，2009年參與無綫電視遊戲節目《美女廚房》做「美少女廚神」參賽者而開始多人識，同年入過八模兵團出過寫真集，之後拍過《很想和你在一起》、《惡胎》等電影。佢亦曾經喺2010年幫亞洲電視拍過電視劇《香港Go Go Go》。
裴瑟琪

裴瑟琪，係大韓民國嘅一個女藝人同埋歌手。
裴秀

裴秀（粵拼：pui4 sau3；224年—271年），字季彥（gwai3 jin6），河東聞喜人（而家山西聞喜），係西晉嘅官員、地圖學者，出身自河東裴氏，佢阿爺係東漢官員裴茂，佢老豆係曹魏官員裴潛。

生平
裴秀自細好學，有風操，八歲就識寫文章。佢阿叔裴徽有盛名，所以賓客好多。裴秀十幾歲時，但凡拜訪裴徽嘅人，都會順便探埋裴秀。不過裴秀生母地位微賤，大婆待薄佢哋母子，但係由於佢嘅仔嘅名聲，啲賓客都對佢生母幾客氣，大婆知咗後再都唔蝦佢哋。於是時人話裴家後繼嘅領袖有裴秀。
渡遼將軍毋丘儉將裴秀推薦畀大將軍曹爽，於是曹爽闢拜佢做掾屬，畀佢繼承老豆爵位清陽亭侯。244年老豆過身，裴秀服喪後同兄弟均分家產。248年改任黃門侍郎。之後雖然曹爽畀朝廷誅殺，但裴秀未受牽連。無耐裴秀做廷尉正，喺司馬昭做安東將軍、衞將軍同吳、蜀作戰時，裴秀擔任司馬，佢提嘅意見多數都採納咗。之後改任散騎常侍。
257年諸葛誕起兵反司馬昭，裴秀同陳泰、鍾會一齊做參謀，參加司馬昭嘅討伐軍。平定諸葛誕後，裴秀轉任尚書，封爲魯陽鄉侯。260年，曹髦反抗司馬昭被殺，裴秀出計立曹奐爲帝，於是由鄉侯升爲縣侯，改任尚書僕射。咸熙初年，荀顗負責定禮儀，賈充負責定法律，裴秀負責改官制。裴秀提出恢復周代嘅五等爵制度，於是好多支持司馬氏嘅人都封咗爵，共計六百幾人。於是裴秀封爲濟川侯，以高苑縣濟川墟作爲佢嘅侯國。
司馬昭原本未諗定繼承人，當時有意想封司馬攸，司馬炎驚無份，想求助裴秀，於是裴秀同司馬昭推薦司馬炎，就噉樣令司馬炎定爲繼承人。司馬炎上位後，拜裴秀做尚書令、右光祿大夫，同王沈、賈充一齊做開府。司馬炎稱帝建立晉朝後，裴秀封爲左光祿大夫、鉅鹿郡公，食邑三千戶。
郝詡曾經同朋友寫信讚裴秀。後來裴秀畀有司、李憙等起訴，話劉尚爲裴秀侵佔官家稻田，要治裴秀罪，但朝廷落詔話裴秀咁大功勞，唔應該因爲少少瑕疵而掩蓋佢嘅功勞，所以只係懲罰咗劉尚嗟。
268年，朝廷落詔加封裴秀做司空。司空呢個位幾高下，而且主管土木、田地，所以裴秀唔使似喺尚書令時咁忙，可以睇到各地嘅地理狀況同地理資料。加埋裴秀天生聰明，又隨軍做過參謀，關注過各地嘅山川形勢，佢見到《尚書・禹貢》記嘅嘢咁耐，啲嘢都變曬，有啲則係誤傳，所以作咗十八篇嘅《禹貢地域圖》，並且喺序中提出「製圖六體」。
裴秀創制啲規章制度，晉朝朝廷多數沿用佢創制嘅嘢，喺當時稱爲「當世名公」。泰始七年（271年），佢食寒食散，食咗呢種藥係要飲熱酒，但佢誤服凍酒，結果中毒身亡，享壽四十八歲虛歲。朝廷出詔書哀悼佢，並且頒佢諡號做元公（jyun4 gung1）。
咸寧初年，裴秀同石苞等並列爲王公，配食宗廟。裴秀有兩個仔：裴浚、裴頠，裴浚繼承爵位，做官到散騎常侍，早死；裴頠則又係出名嘅人。

地圖學
裴秀嘅《禹貢地域圖》係中國記錄最早嘅地圖集。呢份地圖集嘅繪畫時間大概喺泰始四年到七年間（268年～271年）。畫成之後就收埋咗唔畀人知。唐初官修目錄《隋書・經籍志》已經無記載呢份地圖集，隋代建築家宇文愷話：「裴秀《輿地》以二寸為千里，臣之此圖，用一分為尺」，可能佢見過圖集嘅殘卷，不過而家已經完全失傳。裴秀重將當時舊嘅天下大圖縮繪成1：1800000嘅方丈圖，呢個亦失傳咗。
而家流傳落嘅只有《禹貢地域圖》嘅序文，其中佢提出製圖六體，即係分率，准望，道里，高下，方邪，迂直。而家對前三樣睇法一致，分率即係比例尺，准望即係標嘅方向，道里即係兩點嘅距離。至於高下、方邪、迂直，有比較多解釋，一般認爲意思係高取下、方取斜、彎取直，即係測量時由於地形高低、道路彎曲，只能求到曲線距離，要將佢計成直線距離先再標喺圖度。
喺裴秀之前，中國喺繪製地圖方面嘅經驗幾成熟下，但無理論化。裴秀提出製圖六體後，就畀中國古時嘅繪圖師遵守，比如唐代賈耽、宋代沈括都以製圖六體做規範。喺西洋地圖投影法傳入中國前，製圖六體一直係中國古代地圖嘅繪製準則，對中國嘅地圖學發展影響極大。
而家中國有個獎項叫做裴秀獎，獎畀優秀嘅地圖作品。

參攷資料
房玄齡。〈列傳第五：裴秀傳〉. 《《晉書》》。
陳壽。〈魏書：和常楊杜趙裴傳 — 裴潛傳〉. 《《三國志》》。｢子秀嗣。……秀，咸熙中為尚書僕射。〈文章敘錄曰：秀字季彥。弘通博濟，八歲能屬文，遂知名。大將軍曹爽辟。喪父服終，推財與兄弟。年二十五，遷黃門侍郎。爽誅，以故吏免。遷衛國相，累遷散騎常侍、尚書僕射令、光祿大夫。咸熙中，晉文王始建五等，命秀典為制度，封廣川侯。晉室受禪，進左光祿大夫，改封鉅鹿公，遷司空。著易及樂論，又畫地域圖十八篇，傳行於世。盟會圖及典治官制皆未成。年四十八，泰始七年薨，諡元公，配食宗廟。……〉｣
歐陽詢。〈卷六・地〉. 《《藝文類聚》》。
〈宇文愷傳〉. 《《隋書》》。
〈裴秀傳〉. 《《中國古代科學家傳記》》。
裴淳華

露莎蒙碧姬（Rosamund Mary Ellen Pike ，1979年1月27號—）係英國一位女演員。佢鍾意中國文化，重幫自己改咗個中文名叫裴淳華。
裴珍映

裴珍映（2000年5月10號—）係大韓民國嘅一個男藝人同埋歌手。
裴氏

裴係唐人姓氏，喺《百家姓》裏頭排第197位。
裴民熙

裴民熙，係大韓民國嘅一個女藝人同埋演員。
裴津銳

裴津銳，係大韓民國嘅一個女藝人同埋歌手。
裴潛

裴潛（粵拼：pui4 cim4；？—244年），字文行（man4 hang4），河東聞喜人（而家山西聞喜），係東漢末年、三國時人，原本跟劉表，後來入仕曹魏。佢出身自河東裴氏，係個世家大族，佢老豆係裴茂，有仔裴秀。

生平
裴潛雖然出身自士族，但佢阿媽身份低，令佢出身顯得微賤；佢細個時比較曳，所以佢老豆唔鍾意佢，於是佢努力發展仕途。
東漢末年天下大亂時，裴潛由中原避亂去荊州，當時嘅荊州牧劉表對佢以賓客之禮。當時一齊避難嘅密友有王粲、司馬芝，裴潛同佢哋講：「劉表唔係嗰種稱到王嘅人，而家佢想偏安一處，離衰嗰日唔遠㗎喇。」於是裴潛向南行到長沙。
208年，曹操征服荊州，佢任命裴潛做丞相參軍事，出任三個縣嘅縣令，又再召入中央做倉曹屬。曹操問佢：「你之前同劉備一齊喺荊州，你認爲劉備份人點？」裴潛話：「若果佢喺中原，佢冇辦法平定到動亂，若果佢據險要自守，噉可以做得一方之主嘅。」
後來代郡大亂，曹操派佢做代郡太守。當時烏桓王同另外兩位大人各自稱單于，搞到郡度立立亂，前任太守都冇曬符。當時曹操想派精兵畀裴潛去鎮壓佢哋。裴潛話：「代郡人口多，好易驚動。啲單于咁亂都係佢哋個心慌嗟，而家派兵派得多，會嚇到佢哋反叛作亂，派兵派少咗又懾服唔到佢哋。所以唔好用兵逼佢哋，更適宜用計謀解決件事。」於是佢自己就噉入郡，啲單于幾驚喜，而裴潛用平靜嘅手法安撫佢哋。於是啲單于除帽叩頭，將之前搶劫到嘅女人、器械、財物還返曬來。之後裴潛誅殺郡度同單于勾結互通嘅官員，如郝溫、郭端等數十人，震動咗北方邊境，令百姓歸心。裴潛喺代郡做官三年，之後召返中央做丞相理曹掾，當時曹操讚佢治理代郡嘅功勞。裴潛話：「我治理代郡，雖然對百姓寬仁，但對胡人好嚴。而家繼任嘅官肯定覺得我對佢哋太嚴，結果對啲胡人放鬆咗。佢哋啲胡人不溜驕縱慣，對佢哋放鬆肯定令佢哋對法制鬆懈，遞日出咗咩事嘈到公堂要講罰時，佢哋又肯定唔制。噉落去，代郡肯定又要亂㗎喇。」於是曹操後悔咁快召裴潛返來。結果數十日後，三位單于又作亂，唯有派曹彰做驍騎將軍去平亂。
之後，裴潛做地方官。先係做沛國相，然後做兗州刺史。219年，孫權攻打合肥，當時各個州都好緊張，曹操發號令要裴潛同豫州刺史呂貢召集出兵，當時裴潛以爲係尋常嘅召集令，於是收到令後慢慢整兵。溫恢見佢唔緊張，私底同佢講：「而家肯定係襄陽有急事先至召集你哋。之所以唔發緊急令，係唔想驚動其他將領。一兩日後你肯定收到密書催你出兵，張遼呢啲將領都會收到，張遼佢哋跟咗主公咁耐，梗知主公心意，到時你呢啲早收到詔令嘅人遲過張遼佢哋到，你肯定要受罰㗎！」裴潛聽咗信佢嘅話，立即整理輜重，輕裝出發，之後嘅事真係同溫恢諗嘅一樣，於是裴潛走甩咗處罰。之後曹操去到摩陂，見裴潛嘅軍隊整理得咁齊整，讚佢然後畀賞賜。
220年，曹丕繼位，之後又稱帝，召裴潛入朝廷做散騎常侍，之後外放爲魏郡、潁川兩地嘅典農中郎將，在任時佢提議允許典農中郎將亦有同郡太守一樣嘅人才推舉權限，提議採納後自此開通咗農政官員嘅晉升通道。之後裴潛改任荊州刺史，賜爵位關內侯。
227年，曹叡繼位，於是裴潛召去中央做尚書，然後又外放做河南尹，之後轉做太尉軍師、大司農，封爵做清陽亭侯，食邑二百戶。然後又召去朝廷做尚書令，期間佢改革人事制度，但之後因爲老豆過身所以辭官，畀朝廷拜做光祿大夫。
正始五年（244年）裴潛過世，朝廷追贈佢做太常，頒諡號貞侯，由佢嘅仔裴秀繼嗣爵位。臨死時佢落遺囑話要薄葬，於是裴潛嘅墓度得一張凳、幾件瓦器，就冇其他陪葬嘞。
喺《三國志》陳壽評話：「恆常間持平常心，係做得國家頂樑柱嘅人才」（裴潛平恆貞幹，皆一世之美士也）。喺《魏略》裴潛嘅傳記同徐福、嚴幹、李義、張既、游楚、梁習、趙儼、韓宣、黃朗呢九個人嘅傳記併埋一齊，話佢哋都係有難能可貴嘅質素嘅人。值得一提嘅係，爲《三國志》做註釋嘅裴松之係裴徽嘅六世孫，所以裴松之喺註解裴潛傳時落咗好多筆墨介紹佢哋河東裴氏一族好多人。

參攷資料
陳壽（著）；裴松之（注）。〈魏書 — 和常楊杜趙裴傳：裴潛傳〉. 《《三國志》》。
陳壽（著）；裴松之（注）。〈魏書 — 劉司馬梁張溫賈傳：溫恢傳〉. 《《三國志》》。｢建安二十四年，孫權攻合肥，是時諸州皆屯戍。……詔書召潛及豫州刺史呂貢等，潛等緩之。恢密語潛曰：『此必襄陽之急欲赴之也。所以不為急會者，不欲驚動遠眾。一二日必有密書促卿進道，張遼等又將被召。遼等素知王意，後召前至，卿受其責矣！』潛受其言，置輜重，更為輕裝速發，果被促令。遼等尋各見召，如恢所策。｣
蓬瀛仙館

蓬瀛仙館係香港一座道觀，屬於道教全真龍門派，喺新界粉嶺百和路66號，鄰近港鐵東鐵綫粉嶺站，亦係粉嶺嘅地標。

歷史同風貌
蓬瀛仙館源於廣州三元宫，喺1929年何近愚、陳鸞楷、麥星階、蘇耀宸同周朗山五位道長喺粉嶺設立，起名叫「蓬瀛僊館」，推廣道教。1950年就採用理監事制嚟打理道觀，更向政府申領後山嘅地段，用嚟增闢園林。1972年正式註冊成為有限公司，並得到政府批准成為非牟利宗教同慈善團體。
蓬瀛仙館依山而起，佔地非常廣闊，周圍都係亭台樓閣：
「兜率宮」：又叫「三聖大殿」，供奉太上老君（化身為老子）、呂純陽祖師（呂洞賓）同丘長春祖師（丘處機）
「元辰殿」：供奉斗姥元君同60位太歲神
「觀音殿」：供奉觀音大士同南斗星君、北斗星君各星宿神
「護法殿」：供奉道教護法神王靈官
「眾妙之門」牌坊
「明臺」同「洞天福地」牌坊
「太上道德經壁」
「軒轅問道圖」
「十二生肖圖石雕」
兜率宮
護法寶殿
永思堂（祖堂區）
「眾妙之門」牌坊
太上道德經壁
軒轅問道圖
十二生肖圖石雕
蓬瀛仙館近正門圍牆上有嚴以敬（阿虫）作品「道法自然得自在」。
西齋
升降機外牆刻有「弘道玄德 濟世度人」
蓬田村

蓬田村（粵拼：pung4 tin4 cyun1，日文：蓬田村／よもぎたむら*/?）係日本青森縣嘅其中一個村。
蓬萊

蓬萊係中國山東煙臺一個市轄區，總面積1185平方公里，人口50萬。
蓬萊閬苑

蓬萊閬苑係香港新界大埔區一間大型道觀，喺大埔區南部嘅碗窰鄉半山洲。供奉呂祖為主神，當地人叫佢做「呂祖廟」。

史
蓬萊閬苑喺1960年代中起，創辦人叫二姑，起初喺深水埗設壇城，之後買入咗半山洲山坡地，開始起閬苑，用嚟清修，長年累月，慢慢修建而成。閬苑依山而起，其地方又叫鳳凰山，入口嘅牌坊亦都寫住「鳳凰山」，園景佈局考究，小橋流水，好有古樸嘅味道。主殿供奉呂祖畫像，題款係甲午年（1954年），殿前面分別供奉八仙同觀音彩畫，主殿之後有兩層殿宇，樓下係「關帝廳」，二樓設有「龍鳳殿」，供奉玉帝、龍母同觀音諸神。
每逢農曆正月初九嘅玉皇誕、四月十四呂祖誕同八月初八嘅八仙誕等，唔少善信都會去到蓬萊閬苑參拜。
蓬江

蓬江係中國廣東江門嘅一個區，面積322平方公里，人口44萬。位於西江邊，緊鄰佛山、中山、肇慶三市，除中心城區外，另有杜阮、潮蓮、荷塘三鎮及一個濱江新區。
蓬特韋德拉

蓬特韋德拉（西班牙文：Pontevedra）係西班牙加利西亞蓬特韋德拉省嘅首府。
起城市遊戲

呢幅圖係 LinCity 嘅遊戲畫面；隻遊戲用咗 2D 電腦圖像，畫面展示嘅係玩家起緊嘅虛擬城市，左上角、左下角同右下角有 men1 niu2 畀玩家揀要做咩操作。
起城市遊戲（粵拼：hei2 sing4 si5 jau4 hei3）—又叫城市建造遊戲，坊間亦有稱之為模擬城市類或者 SimCity 類 —係一種電子遊戲類型，屬於模擬遊戲，顧名思義隻遊戲係模擬緊起城市，畀玩家彷彿好似搖身一變做咗城市規劃師噉。
一隻起城市遊戲大致係噉嘅：隻遊戲會提供一笪笪嘅地圖，玩家可以由 menu 度揀想起嘅物件（虛擬嘅建築物或者馬路呀噉），如果夠資源嘅話就可以起。然後個遊戲程式仲會模擬現實世界城市噉嘅經濟同社會現象，如果玩家管理得夠妥善，佢就會得到更多嘅資源，可以用呢啲資源嚟擴張佢座虛擬城市。
起城市遊戲起源自 1980 年代尾，由模擬城市帶起，到咗廿一世紀初都一路出到有睇頭嘅作品，例子可以睇吓城市：天際線呀噉。

基本格局
睇埋：圖 (抽象資料類型)同搵路
唔同嘅起城市遊戲，喺機制上可以好唔同。不過喺廿一世紀初，起城市遊戲實會有：
平面：隻遊戲會有個平面嘅世界，畀玩家喺個世界入面放置各種嘅建築物同基建，編程上可以係以一幅圖數據嘅形式存在嘅，每一個節點都有變數表示佢有乜特性；一般認為，個世界嘅最大可能嘥士係愈大愈好，不過呢樣嘢就受制於電腦性能同埋軟件最佳化等嘅因素；喺 2015 年嘅起城市遊戲《城市：天際線》當中，一座玩家起嘅城市嘅面積最高可以去到 33.18 km2 咁大。
控制：隻遊戲要有個 UI 管控玩家畀嘅 input，要畀玩家控制鏡頭嘅郁動—常見嘅有「撳住右掣嗰陣鏡頭會旋轉」同埋「轆踎士中間個轆會放大縮細」呀噉；除此之外，隻遊戲亦要畀玩家由選單度揀「想起乜」同埋將揀咗想起嘅嘢擺落平面地圖度，同埋有啲掣畀玩家剷走想剷嘅嘢；隻遊戲要有齊晒呢啲嘢嘅 3D 模型或者精靈圖（遊戲資產）。
有咗平面同埋控制方法，起城市遊戲個基本格局經已齊晒。

城市模擬
内文：城市規劃同城市設計
睇埋：虛擬經濟同經濟模型
開發起城市遊戲嘅一個難點，在於點樣模擬座城市啲變數之間嘅關係。
喺《模擬城市》同《城市：天際線》裏面，玩家嘅城市可以愈轆愈大：玩家要起嘢就要使虛擬錢；同時隻遊戲梗會有一啲機制，畀玩家賺虛擬錢（否則隻遊戲好快就玩完）；喺呢啲遊戲入面，玩家起嘅嘢能夠製造收入，就好似現實世界嘅城市噉—玩家起咗住宅就會有人搬嚟住，市民會搞經濟活動創造 GDP 而且仲會交稅；如是者，假設玩家管理得妥當，座虛擬城市就會進入一個循環—
擴充城市，
賺到收入，
攞啲收入擴充，
重複。
噉就表示，個遊戲程式內部實係猛咁計數，用手上座虛擬城市嘅狀態—好似係人口、商業用建築物嘅數量、工業用建築物嘅數量... 呀噉—做 input 計出玩家跟住落嚟會得到幾多收入。事實係，開發一隻起城市遊戲，往往會要個遊戲程式模擬現實城市規劃上已知嘅城市同經濟現象，想達致迫真嘅城市模擬。當中有啲起城市遊戲達致相當高嘅真實度，高到有啲城市規劃相關領域嘅工作者想攞呢啲遊戲嚟做教學工具，畀學生透過玩呢啲遊戲嚟學城市規劃概念。
有好多城市規劃或者經濟學嘅電腦模擬模型，都可以用嚟幫手開發起城市遊戲。例如係房地產市場電腦模擬噉：房地產市場可以當做一個由好多決策者同住戶組成嘅系統，一個住戶會有若干位決策者，每位決策者都有各種嘅特徵，包括性別、年齡同埋喺娛樂上嘅偏好呀噉，同時每個住戶都有啲特徵，例如係「手上有幾多錢」噉；然後個程式會同每位決策者計個數，得知佢住邊會得到最大嘅效益—例如一個鍾意睇戲嘅人正路會想住喺戲院附近。進階啲嘅模型，仲會考慮埋參數會點樣隨時間而變化，或者考慮每位決策者會唔會遇到情況令佢啲特徵突變。同每位決策者計好晒呢啲嘢，遊戲程式就會知座虛擬城市嘅每位虛擬市民會住邊。
除此之外，亦可以睇睇啲人點樣用電腦模擬交通、人口變化、就業、污染、能源、健康、教育同埋金融等嘅社會現象。
2019 年有人做交通模擬，模擬華沙嘅交通；啲細細粒嘅點點係一架架車。《城市：天際線》有類似噉嘅交通模擬，玩家設計啲路嗰陣設計得唔好，可以搞到塞車，成日塞車生活質素就會跌，而生活質量跌到咁上下啲人就會想搬去第度住。2019 年有人做交通模擬，模擬華沙嘅交通；啲細細粒嘅點點係一架架車。《城市：天際線》有類似噉嘅交通模擬，玩家設計啲路嗰陣設計得唔好，可以搞到塞車，成日塞車生活質素就會跌，而生活質量跌到咁上下啲人就會想搬去第度住。

現代設定
内文：模擬城市系列同城市：天際線
以下係啲背景設定喺現代城市嘅起城市遊戲：
《模擬城市》（1989 年）：一般認為，起城市遊戲呢種遊戲類型，係由 1989 年嘅《模擬城市》確立嘅；隻遊戲有相當大嘅自由度，玩家可以自由噉建造自己想要嘅城市，唔似得打前嗰啲戰略遊戲噉吓吓都有特定嘅任務目標要玩家達成；隻遊戲初出就大受歡迎，直至 1992 年一共賣咗 100 萬件咁多。呢隻遊戲打後成為咗一個系列，出咗多部續作，對起城市遊戲造成咗深遠嘅影響。
《LinCity》（1999 年）：出名在自由開源，有意研究電子遊戲開發嘅人可以自由噉攞佢啲源碼去用。
《OpenCity》（2008 年）：又一隻自由開源嘅起城市遊戲。
《超級大城市》（2009 年）
《城市：天際線》（2015 年）：喺 2010 年代，起城市遊戲被指係低迷咗一排，出唔到咩有睇頭嘅作品，尤其係 2013 年嘅《模擬城市 2013》劣評如潮，畀好多人覺得係敗筆；而《城市：天際線》就被指係喺 2010 年代中取得成功，帶動返起起城市遊戲。
《城市：天際線 II》（2023 年 10 月）

架空設定
有啲起城市遊戲，背景唔係設喺現代嘅。有啲設喺古代，又或者設喺未來世界嘅都有。
《凱撒大帝》（1992 年）：背景設喺古羅馬。
《法老王》（1999 年）：背景設喺古埃及。
《宙斯：奧林匹斯之主》（2000 年）：背景設喺古希臘，有奇幻成份，故仔提到宙斯等嘅希臘天神。
《皇帝：龍之崛起》（2002 年）：背景設喺古華夏。
《不朽之都：尼羅河嘅仔女》（2004 年）：背景設喺古埃及。
《美麗新世界 2070》（2011 年）：個故仔設喺 2070 年嘅未來世界，講全球暖化搞到北極嘅冰溶晒，令到海平面大幅上升，好多城市都畀水淹沒咗；玩家要負責喺新嘅島嶼（曾經係高地）建立新嘅城市。
《空中王國》（2020 年）：用 Unity 遊戲引擎整嘅；個故仔設喺一個奇幻世界，用咗蒸汽鬅客噉嘅美學設計，畀玩家建造一座喺空中嘅城市；玩家仲可以「揸住」呢座城市周圍飛嚟飛去，搵新資源同埋新同盟。
起底

起底／揭老底嘅意思係起出某人或者組織嘅底細，通常都包括發掘當事人唔想畀對方知嘅嘢，方法多種多樣。
以前，做呢樣嘢，往往會偷偷摸摸，兼靠技術、經驗、人脈……更要花功夫。近年詞義有變，資訊科技發達，好多時，啲人挖料，就係為咗即刻攞去唱通街。家陣，粵語區網民所講嘅起底，理論上多數都唔犯法，主要係靠用各種萬維網搜尋引擎東摷西摷（機械搜索）。有時，啲人將已經公開，不過四散嘅消息整合發布，務求引起受眾注意某啲關聯同規律，都會美其名作「起底」。
執法人員、私家偵探、新聞記者、特務間諜、小偷大賊……往往會用更加把炮嘅辦法來起底。
中國大陸網絡所謂人肉搜索，簡稱人搜（區別於機搜，即機械搜索），係一種經互聯網多方合作嘅爆料分享活動，網友聚集，出題目，集思廣益，搵答案，做到「三個臭皮匠，勝過諸葛亮」嘅效果。
呢種集體網上留言活動，有好多時會針對人民公敵，令目標人物冇晒個人私隱，特別係將醜事同罪證揚出來。呢種手段可以係平民百姓用嚟向掌權惡霸討公道嘅無奈之舉。
視乎獵者同獵物有乜關係，起底亦可能俾人用嚟查案蒐證、網絡欺凌、政治迫害、敲詐勒索、姦淫擄掠……
起承轉合

起承轉合（粵拼：hei2 sing4 zyun2 hap6），係漢字文化圈傳統嘅故仔結構做法。日文叫「起承轉結」（起承転結（kishōtenketsu, 起承転結?））。

應用
電子遊戲軒轅劍參外傳 天之痕嘅主選單就用咗「起承轉結」呢四個字做新遊戲、讀舊進度、設定同埋結束遊戲。
起底組

《起底組》（英文：Keyboard Warriors），係2018年上畫嘅港產片，由游學修、林耀聲、鄧月平、陳凱琳、鄧麗欣主演，薛可正執導。
故仔改編2014年香港解款車瘋狂執錢事件，講網民喺討論區成立「起底組」去查呢件事，發現背後有好大陰謀。
呢套港產片唔單止帶出咗香港獨特嘅網絡文化，亦都間接影射咗香港網民成日用嘅其中一個討論區：高登討論區。
起始手牌

起始手牌（英文：opening hand/starting hand）係指咭遊戲入面對局開始嗰陣一位玩家手上嘅咭，例如喺啤牌遊戲廿一點入邊，玩家嘅起始手牌就係一張明牌一張暗牌。
起屋同打仗嘅比喻

起屋同打仗嘅比喻係耶穌講嘅一個比喻，關於做門徒嘅代價，記載喺《新約聖經》《路加福音》第14章第25至33節。

聖經譯文
「
有好多人同耶穌一齊行。耶穌轉身對佢哋話：「無論乜嘢人來到我呢度，若果唔愛我勝過愛自己嘅父母、老婆、仔女、兄弟、姊妹，甚至自己嘅生命，就唔能夠做我嘅門徒。凡唔孭住自己嘅十字架來跟從我嘅，亦都唔能夠做我嘅門徒。你哋有邊個要起一座樓，唔先坐低計算一吓成本，睇吓可唔可以起得成？唔係嘅話，安好咗地基，座樓起唔成，睇見嘅人都笑佢話：『呢個人開咗工，但係唔能夠完工。』或者係一個王出去同另一個王打仗，佢要先坐低評估自己嘅實力，佢可唔可以用一萬個士兵去抵抗嗰個有二萬個士兵來攻打佢嘅？若果唔得，佢就趁敵人重喺好遠嘅時候，派使者去傾和平嘅條件。噉樣，你哋無論係邊個，如果唔肯放棄一切所有嘅，就唔能夠做我嘅門徒。」
」

解釋
耶穌同跟隨佢嘅人講出做門徒嘅真理。佢要讓跟隨佢嘅人知道，佢哋並唔係前去承受世上嘅權勢同榮耀。乃係準備犧牲最珍貴嘅生命，孭起十字架，忠心跟隨主。做門徒唔係一件容易嘅事，耶穌舉出兩個例子來講明做門徒嘅代價。第一個係起屋：建築嘅人要先計算成本，衡量自己嘅能力，係咪有足夠嘅財力去完成。第二個係打仗，王要先計算自己同敵人嘅兵馬，係咪有足夠能力同敵人對抗。呢兩個比喻都好類似，兩種計算方式都好重要。耶穌係警告門徒唔可以草率、懦弱、毫無計劃、唔願意付出來跟從佢。
記憶衰變理論

記憶衰變理論（英文：memory decay theory）係有關遺忘嘅一個理論：一件資訊一旦儲咗喺記憶裏面，呢件記憶就會隨時間而「衰變」－時間過得愈耐，個人能夠「成功記住件記憶而且件記憶唔走樣」嘅機會率會穩定噉下降；如果個人一回想返件記憶，件記憶會「重新啟動」；所以如果有件記憶唔係成日要用嘅話，個人會慢慢噉遺忘呢件記憶。亦即係話，「定時定候用一件記憶」係確保件記憶恆定唔走樣嘅主要方法。
記憶障礙

記憶障礙（memory disorder）係指一啲會損害個腦，負面噉影響記憶儲藏、保留、或者提取嘅疾病，當中最常俾人研究嘅係失憶症（amnesia）－指記憶喪失嘅現象。
記憶術

記憶術（英文：mnemonic）係指一啲幫手改善記憶嘅技巧。
記憶體地址

記憶體地址（英文：memory address）係指俾部電腦嘅硬件或者軟件用嘅指定記憶體位置。
記憶改善

記憶改善（memory improvement）係指用某啲方法改善記憶力。
邗江區

邗江區係中國江蘇揚州一個市轄區，總面積776平方公里，人口58萬。
邢增華

邢增華（1960年4月1號—2020年1月9號），喺新加坡出世，係文字同視覺藝術創意人、國語歌嘅詞曲作家，佢係90年代新加坡《波希米亞》雜誌其中一個主要開創者。
2020年1月9號，邢增華過世，享年59歲。
邢傲偉

邢傲偉（簡化字：邢傲伟，1982年2月15號—）係中華人民共和國前體操運動員，擅長鞍馬。山東煙臺出世，係山東史上第一個攞奧林匹克運動會金牌嘅人。
2005年，23歲嘅邢傲偉宣佈退役。同年11月11號，邢傲偉畀中國國家體操隊任命為正式教練，成為中國體操隊最後生嘅教練。
邕聖祐

邕聖祐（粵拼：jung1 sing3 jau6），係大韓民國嘅一個男藝人同埋歌手。
邢世忠

邢世忠（1938年9月—2019年3月11號）係中國人民解放軍將領，山東濟南出世。1953年8月參加中國人民解放軍，1956年3月畢業於工程兵學校。1957年1月加入中國共產黨，上將軍銜。中共第十五屆中央委員。

履歷
1959年任師司令部工兵科參謀；
1965年任師司令部作訓科參謀；
1969年任軍直屬工兵營營長，軍司令部作訓處副處長；
1975年任團長；
1978年任軍司令部作訓處處長，師參謀長。
1979年2月參加中越戰爭，後任師長；
1983年任軍長；
1983年3月～1984年1月在軍事學院學習，
1985年任蘭州軍區參謀長
1988年任蘭州軍區副司令員、濟南軍區副司令員
1988年被授予少將軍銜。
1993年晉升為中將軍銜
1995年7月起任國防大學校長。
1998年晉升上將軍銜。
2003年3月當選為十屆全國人大常委會委員、全國人大教科文衛委員會副主任委員。
2019年3月11號，喺北京逝世，終年80歲。
邢丹

邢丹（1981年10月29號—2011年4月14號）係中華人民共和國廣東省深圳市嘅一個公務員，深圳慈善歌手、「愛心大使」叢飛嘅老婆。
邢丹喺遼寧省盤錦一個有錢人屋企入便出世，係獨生女。喺瀋陽航空工業學院讀過書。2002年去到深圳實習，2003年做咗深圳航空公司嘅空中小姐。
2004年邢丹同叢飛結婚；佢哋有個女，叫邢小叢飛。結婚之後邢丹一直照顧叢飛，一路到2006年叢飛患胃癌死咗。叢飛死咗之後，佢繼續佢老公嘅慈善工作，深圳嘅網絡平台《深圳新聞網》叫佢做「了不起的女性」。
2011年4月13號夜晚11點左右，邢丹坐車去到惠深沿海高速公路惠東稔山路段嗰陣時，畀三個人（兩個係未成年）用石仔同埋石屎掟佢架車，邢丹面部被打中，搶救之後喺第二日凌晨因為失血過多過咗身。由於佢同叢飛都致力慈善，佢受襲過身呢件事喺社會引起好大反響。好多論壇都有「好人唔長命」之類嘅評論。
4月18號上晝，邢丹告別會喺深圳市殯儀館大禮堂舉行。
邠州

邠州，簡化字寫做彬州，係中國陝西咸陽一個縣級市，總面積1202平方公里，人口36萬。
邕寧

邕寧係中國廣西南寧一區，面積1295平方公里，人口31.6萬。
豐田奈夕葉

豐田奈夕葉（1986年9月15號—）係日本足球員，踢中場，曾經喺2004～2010年間為日本女子足球代表隊出場22次。佢代表日本參加過2007年FIFA女子世界盃。
豐田市

豐田市（粵拼：fung1 tin4 si5；日文：豊田市(Toyota Shi)）係日本愛知縣一市，人口約莫42萬。
豐盛苑

豐盛苑係香港嘅一個居者有其屋屋苑，喺新界大圍豐石街2號，一共有3座樓，1985年入伙。呢個屋苑喺居者有其屋第七期甲開賣，嗰時嘅開賣價介乎港幣$105,200 － $186,200。
豐田泰廣

豐田泰廣（1967年5月2號—）係日本足球員，司職後衞，效力過大宮松鼠。
豐田萌繪

豐田萌繪 ，係日本嘅一個女藝人同埋配音員。
豐縣

豐縣係中國江蘇徐州一個縣，總面積1446平方公里，人口117萬。
郝智恒

郝智恒（英文：Stephen Crabb，1973年1月20號—）係英國官，英國保守黨員，2016年開始做就業及退休保障大臣。
郝潔

郝潔（簡化字：郝洁，1984年10月16號—）係中華人民共和國網球手。
郝蓮露

郝蓮露（德文：Esther Haubensack）係德國女演員。佢喺電視劇《外來媳婦本地郎》飾演美國人「戴安娜」。
郝蓮露有慕尼黑大學漢學碩士學位。1992年，佢仲讀緊大學嗰陣，攞咗獎學金去北京大學學漢語，拜過相聲演員丁廣泉做老師。
佢老公係北京人。兩公婆有個仔。
郝氏

郝係唐人姓氏，喺《百家姓》裏頭排第77位。